Hindi News

Teenager Carrying, 35 Kg Coins, To Gift Fridge To Mother, Jodhpur

मां के लिए फ्रिज खरीदने 35 किलो सिक्के लेकर गया, दो हजार रु. कम निकले तो शोरूम ने छूट दी

एक वर्ष पहले



कॉपी लिंक

मां के साथ रामसिंह।

जोधपुर में बीएससी के छात्र रामसिंह ने 12 साल में एकत्र किए 13,500 रुपए के सिक्के

रामसिंह ने मां को जन्मदिन पर फ्रिज देने का वाद किया था, जिसे पूरा किया

जोधपुर (मनोज कुमार पुरोहित). जोधपुर के सहारन नगर निवासी 17 साल के रामसिंह ने सुबह अखबार में फ्रिज का विज्ञापन देखा तो शोरूम में फोन किया। कहा- उसकी मां पप्पूदेवी का जन्मदिन है और वह उन्हें फ्रिज गिफ्ट करना चाहता है, लेकिन वह सिर्फ सिक्कों में ही भुगतान कर पाएगा। शोरूम संचालक हरिकिशन खत्री ने सिक्के स्वीकार करने की हामी भर दी। इसके बाद रामसिंह एक बोरे में करीब 35 किलो के सिक्के लेकर शोरूम पहुंच गया। इन सिक्कों में एक, दो, पांच व दस के सिक्के शामिल थे



शोरूम संचालक ने नकदी गिनवाई तो 2 हजार रुपए कम निकले। इस पर किशोर की भावनाओं का ख्याल करते हुए हरिकिशन ने न केवल 2 हजार का डिस्काउंट दिया, बल्कि एक गिफ्ट भी रामसिंह को दिया।



12 साल में 13500 रुपए के सिक्के

रामसिंह को बचपन से ही गुल्लक में पैसे जमा करने का शौक है। गुल्लक भर जाता तो नोट निकालकर मां पप्पूदेवी को दे देता, लेकिन सिक्के संभालकर रखता। करीब 12 साल में उसने 13,500 रुपए के सिक्के एकत्र कर दिए। इन्हीं सिक्कों को लेकर वह शिव शक्ति नगर स्थित इलेक्ट्रॉनिक्स की दुकान में फ्रिज लेने पहुंचा था।



मां से अपने पैसों से फ्रिज दिलाने का वादा किया था

उसने मां से वादा किया था कि वह अपने पैसों से फ्रिज लाकर देगा। रामसिंह का गिफ्ट देखकर मां व पिता पप्पूराम भी खुश हुए। शोरूम की तरफ से रामसिंह को एक गिफ्ट भी दिया। रामसिंह बीएससी प्रथम वर्ष का छात्र है। पिता प्रोपर्टी डीलर हैं।

